Die Demokratiese Party is die voorganger van die huidige amptelike opposisie in die Suid-Afrikaanse parlement, die Demokratiese Alliansie. Die party is op 8 April 1989 gestig en was 'n samesmelting van die Progressiewe Federale Party, die Onafhanklike Party van dr. Denis Worrall en die Nasionale Demokratiese Beweging van Wynand Malan. Hulle was aanvanklik die leiers van die party saam met dr. Zach de Beer, tot hy uiteindelik alleenleier geword het. Die party het vriend en vyand verras deur 33 setels in die verkiesing van 6 September 1989 te wen nadat selfs goedgesinde ontleders die party se kans om betekenisvolle steun te verwerf, onderskat het. Die party het aan die eerste demokratiese verkiesing in Suid-Afrika deelgeneem en met sy 1,7% steun sewe verteenwoordigers in die parlement gekry, onder andere Tony Leon, Ken Andrew, Colin Eglin, Kobus Jordaan en Dene Smuts (die enigste vrou in die DP-koukus). Die tweede en laaste leier was Tony Leon, wat die party gelei het in 2000 tydens die samesmelting met die Nuwe Nasionale Party, toe dit die Demokratiese Alliansie geword het.